《五子之歌》
唐代·同谷子

邦惟固本自安宁，临下常须驭朽惊。

何事十旬游不返，祸胎从此召殷兵。

酒色声禽号四荒，那堪峻宇又雕墙。

静思今古为君者，未或因兹不灭亡。

唯彼陶唐有冀方，少年都不解思量。

如今算得当时事，首为盘游乱纪纲。

明明我祖万邦君，典则贻将示子孙。

惆怅太康荒坠后，覆宗绝祀灭其门。

仇雠万姓遂无依，颜厚何曾解忸怩。

五子既歌邦已失，一场前事悔难追。

作者简介：生卒年、籍贯、姓名均不详，唐末同谷山逸人。隐其姓名，称同谷子。天复中，昭宗避难凤翔，因直赴行朝，上书两卷论十代兴亡理乱之事。昭宗览其书数日，赐以酒食。何皇后暗遣秦王欲诛之，同谷子遂奔亡，因咏《五子之歌》以讽谕之。事迹见《鉴诫录》卷二、《唐诗纪事》卷七一。《全唐诗》存诗5首。